Oficiālais Vēstnesis L 112 , 03/05/1994 Lpp. 0002 - 0004

Speciālizdevums somu valodā: Nodaļa 3 Sējums 57 Lpp. 0033

Speciālizdevums zviedru valodā: Nodaļa 3 Sējums 57 Lpp. 0033



Padomes Regula (EK) Nr. 1017/94 (1994. gada 26. aprīlis) par pašlaik laukaugu audzēšanai izmantotās zemes pārveidi par zemi ekstensīvai lopkopībai Portugālē EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 43. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], tā kā saskaņā ar Reform Agraria vairāk nekā miljons hektāru zemes vairākos Portugāles reģionos ir bijuši kolektivizēti; tā kā liela daļa no šīs zemes ir izdalīta vai pašreiz tiek izdalīta atpakaļ tās bijušajiem īpašniekiem vai viņu mantiniekiem; tā kā pirms kolektivizācijas daļu no šīs zemes izmantoja lopkopībai; tā kā pēc kolektivizācijas šo zemi lielā mērā izmantoja laukaugu audzēšanai; tā kā, lai neapdraudētu attiecīgo saimniecību dzīvotspēju, minētās zemes pārveidei par zemi tradicionālas lauksaimniecības veikšanai, proti, ekstensīvai lopkopībai, audzējot liellopus un/vai aitas un kazas, kā Portugāle ir ieteikusi darīt attiecīgajos reģionos, ir vajadzīgs pietiekams skaits tiesību uz piemaksu, kā paredzēts 4.d pantā Padomes 1968. gada 27. jūnija Regulā (EEK) Nr. 805/68 par liellopu un teļa gaļas tirgus kopējo organizāciju [2] un 5.a pantā Padomes 1989. gada 25. septembra Regulā (EEK) Nr. 3013/89 par aitu un kazu gaļas tirgus kopējo organizāciju [3]; tā kā būtu jārada apstākļi, lai Portugāle var īstenot šīs zemes pārveides programmu, paredzot tai īpašu valsts rezervi tiesībām uz piemaksu; tā kā, lai netraucētu stāvokli Portugāles tirgū, ir jāierobežo maksimālais ganāmpulka vienību skaits, uz ko var attiecināt pārveides programmu; tā kā zemes kolektivizācijas process tā veida un mēroga dēļ ir ietekmējis visu lauksaimniecisko darbību un tāpēc arī visas saimniecības attiecīgajos reģionos; tā kā tāpēc pārveides programmā vajadzētu iekļaut visas lauksaimniecībā izmantojamās zemes, kas atrodas kolektivizācijas skartajos reģionos; tā kā pārveides programmai vajadzētu būt pieejamai tikai tiem ražotājiem, kuru zemes gabali pilnībā vai daļēji atrodas kolektivizācijas skartajos reģionos, ja vien šie ražotāji izpilda konkrētus nosacījumus un apņemas pārveidot šādus zemes gabalus par ekstensīvai lopkopībai izmantojamu zemi ar maksimālo ganāmpulka blīvumu uz vienu pārveidoto hektāru un saskaņā ar kompetento iestāžu apstiprinātu pārveides plānu; tā kā arī par vīriešu kārtas liellopiem, kas piedzimuši jaunām zīdītājgovīm, kuras sāktas audzēt saskaņā ar pārveides programmu, ir jābūt tiesībām saņemt īpašo piemaksu, kas paredzēta 4. pantā Regulā (EEK) Nr. 805/68, neierobežojot pašreizējos ražotājus; tā kā tālab ir pareizi, ka daļa no tiesībām uz piemaksu, ko rada pāriešana no laukaugu audzēšanas uz zīdītājgovju audzēšanu, būtu jāizmanto, lai palielinātu piemaksu reģionālo maksimālo apjomu, kas noteikts iepriekš minētajā regulā; tā kā, lai izvairītos no sistēmas traucējumiem, zemes pārveidošanas dēļ iegūto tiesību nodošana vai pagaidu nodošana citām personām būtu jāierobežo un jāparedz sankcijas, ja ražotāji nepilda savas saistības; tā kā pārveides programma ir jāpabeidz noteiktā termiņā; tā kā tālab būtu jāizvirza noteikums, ka programmas beigās īpašajai rezervei, kas izveidota atbilstīgi šai regulai, kā arī jebkādām tiesībām, kas vēl nav piešķirtas, būtu jābeidz pastāvēt; tā kā par aramzemēm, kas pārveidotas par ekstensīvai lopkopībai izmantojamām zemēm, vairs nedrīkst būt tiesības saņemt kompensācijas maksājumus saskaņā ar sistēmu, kas paredzēta Padomes 1992. gada 30. jūnija Regulā (EEK) Nr. 1765/92 par palīdzības sistēmu atsevišķu laukaugu audzētājiem [4]; tā kā tāpēc šāda zeme būtu jāuzskata par pastāvīgu ganību zemi, kas minēta attiecīgās regulas 9. pantā, un Portugāles reģionālā pamatplatība būtu jāsamazina par kopējo pārveidotās zemes platību, IR PIEŅĒMUSI ŠO REGULU. 1. pants Portugālei ļauj šīs regulas pielikumā uzskaitītajos reģionos astoņu gadu laikā veikt programmu patlaban laukaugu audzēšanai izmantotās zemes pārveidei par ekstensīvas lopkopības zemi, nepārsniedzot 200000 hektārus. 2. pants Neskarot 4.f pantu Regulā (EEK) Nr. 805/68 un 5.b pantu Regulā (EEK) Nr. 3013/89, Portugālei piešķir īpašu autonomu valsts rezervi, še turpmāk "īpašā rezerve", kas ietver kopējo skaitu tiesību saņemt piemaksu par zīdītājgovīm Regulas (EEK) Nr. 805/68 4.d panta nozīmē un/vai piemaksu par aitām Regulas (EEK) Nr. 3013/89 5. panta nozīmē, še turpmāk "tiesības uz piemaksu", kuru apjoms ir līdzvērtīgs 100000 ganāmpulka vienību. Šajā regulā ganāmpulku vienības pārrēķina tiesībās uz piemaksu, izmantojot pārrēķina tabulu, kas norādīta 1. pielikumā Padomes 1991. gada 15. jūlija Regulā (EEK) Nr. 2328/91 par lauksaimniecības struktūru efektivitātes uzlabošanu [5]. Šajā nolūkā ņem vērā zīdītājgovis un aitas un/vai kazas, uz ko attiecas pārveides programma. 3. pants 1. Ar īpašo rezervi paredzētās tiesības uz piemaksu piešķir lauksaimniekiem, kuru lauksaimniecības zeme pilnībā vai daļēji izmantota tādu laukaugu audzēšanai, kas minēti I pielikumā Regulai (EEK) Nr. 1765/92. Šīs tiesības attiecībā uz minētajiem zemes gabaliem piešķir tikai tad, ja: - šie zemes gabali atrodas pielikumā uzskaitītajos reģionos, - ražotāji par tiem ir saņēmuši kompensācijas maksājumus, kas paredzēti Regulā (EEK) Nr. 1765/92 un - uz tiem attiecas programma zemes pārveidei par ekstensīvai lopkopībai izmantojamu zemi. 2. Tiesības piešķir, ievērojot prasību, ka ganāmpulka blīvumam attiecīgajā platībā ir jābūt 0,5 ganāmpulka vienībām uz hektāru vai mazākam, veicot aprēķinus saskaņā ar 4.g panta 1., 2. un 3. punktu Regulā (EEK) Nr. 805/68. 3. Par vienu hektāru zemes, kas pārveidota par ekstensīvai lopkopībai izmantojamu zemi, piešķir tādu skaitu tiesību uz piemaksu, kas ir līdzvērtīgs 0,5 ganāmpulka vienībām. Tomēr, ja zemes platības pārveido par zemi zīdītājgovju audzēšanai, tad par 25 % samazina tiesību skaitu uz piemaksu par zīdītājgovīm; tiesības, kas paliek nepiešķirtas šīs samazināšanas dēļ, pievieno attiecīgajam reģionālajam maksimālam apjomam, kas minēts 4.b panta 3. punktā Regulā (EEK) Nr. 805/68. 4. pants Lai iegūtu tiesības uz piemaksu, ražotājiem ir jāiesniedz pieteikums, norādot pieprasīto tiesību veidu, un tam jāpievieno: - attīstības plāns attiecībā uz zīdītājgovju un/vai kazu audzēšanu, demonstrējot kompetentajai iestādei, ka zemes pārveide būs pabeigta noteiktajā termiņā un ka tiks ievērots 3. panta 2. punktā minētais maksimālais ganāmpulka blīvums, - apņemšanās pārstāt audzēt laukaugus attiecīgajās platībās, kas pārveidojamas par ekstensīvai lopkopībai izmantojamu zemi, - paziņojums, ka ražotājs ir informēts par tiesību uz piemaksu piešķiršanas nosacījumiem. 5. pants Pamatojoties uz iesniegtajiem pieteikumiem, kompetentās iestādes lemj par piešķiramo tiesību skaitu un par to informē pieteikumu iesniedzējus katru gadu ne vēlāk kā divus mēnešus pirms tā pirmā posma pirmās dienas, kurā jāiesniedz pieteikumi par Portugāles piemaksām par zīdītājgovīm un/vai aitām un/vai kazām. 6. pants 1. Tiesības uz piemaksu, ko piešķir saskaņā ar šo regulu, pievieno tām tiesībām, kas jau ir to saņēmējiem, un tās reglamentē Regulas (EEK) Nr. 805/68 un Regulas (EEK) Nr. 3013/89 attiecīgi noteikumi. Tomēr šādas tiesības nevar pavisam vai uz laiku nodot citām personām piecus gadus vai tirdzniecības gadus pēc dienas, kad tās ir piešķirtas. 2. Ja platības, uz ko attiecas minēto tiesību piešķiršana, nav pārveidotas saskaņā ar 4. panta a) apakšpunktā minēto attīstības plānu, par šīm platībām piešķirtās tiesības atsauc un atgriež (ieskaita atpakaļ) īpašajā rezervē. 7. pants Astoņu gadu posma beigās pēc šīs regulas stāšanās spēkā nepiešķirtās tiesības uz piemaksu zaudē spēku un īpašo rezervi likvidē. 8. pants Portugāles iestādes veic visus vajadzīgos pasākumus, lai nodrošinātu, ka tiek izpildīti šīs regulas noteikumi. Šie pasākumi jo īpaši ietver: a) attiecīgo platību pārbaudi par atbilstību tiesībām uz piemaksu; b) pārbaudes, lai pārliecinātos, ka attiecīgajās platībās laukaugus vairs neaudzē un tās paredzētajā termiņā ir pienācīgi pārveidotas par ekstensīvai lopkopībai izmantojamām zemēm. 9. pants 1. Kopējo laukaugu audzēšanai izmantoto platību, kas pārveidota saskaņā ar šo regulu un atbilst visiem katrā tirdzniecības gadā pieņemamiem pieteikumiem, no nākamā tirdzniecības gada atskaita no reģionālās pamatplatības vai piemērotā gadījumā no individuālās pamatplatības, kas paredzēta 2. panta 2. vai 3. punktā Regulā (EEK) Nr. 1765/92. Portugāles iestādes par kopējo pārveidoto platību ziņo Komisijai katru gadu jau laikus, lai varētu pielāgot reģionālo pamatplatību. 2. Pārveidotās platības, kur iepriekš audzēti laukaugi, uzskata par pastāvīgām ganību zemēm, kā minēts 9. pantā Regulā (EEK) Nr. 1765/92. 10. pants Komisija vajadzības gadījumā pieņem sīki izstrādātas normas šīs regulas piemērošanai saskaņā ar kārtību, kas noteikta 27. pantā Regulā (EEK) Nr. 805/68 un 30. pantā Regulā (EEK) Nr. 3013/89. 11. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Luksemburgā, 1994. gada 26. aprīlī Padomes vārdā — priekšsēdētājs G. Moraitis [1] Atzinums sniegts 1994. gada 22. aprīlī (Oficiālajā Vēstnesī vēl nav publicēts). [2] OV L 148, 28.6.1968., 24. lpp. Regulā jaunākie grozījumi izdarīti ar Komisijas Regulu (EK) Nr. 3611/93 (OV L 328, 29.12.1993., 7. lpp.). [3] OV L 289, 7.10.1989., 1. lpp. Regulā jaunākie grozījumi izdarīti ar Komisijas Regulu (EK) Nr. 233/94 (OV L 30, 3.2.1994., 9. lpp.). [4] OV L 181, 1.7.1992., 12. lpp. Regulā jaunākie grozījumi izdarīti ar Komisijas Regulu (EK) Nr. 231/94 (OV L 30, 3.2.1994., 2. lpp.). [5] OV L 218, 6.8.1991., 1. lpp. Regulā jaunākie grozījumi izdarīti ar Komisijas Regulu (EK) Nr. 3669/93 (OV L 338, 31.12.1993., 26. lpp.). -------------------------------------------------- PIELIKUMS 1. pantā minēto reģionu saraksts Kaštelu Branku, Santarema, Lisabona, Setubala, Evora, Beža, Faro un Portalegri. --------------------------------------------------